**О Д Г О В О Р**

на пратеничкото прашање од пратеникот Менде Диневски поставено на 81-та седница на Собранието на Република Македонија одржана

на 26 ноември 2009 година

Прво, да кажам дека прашањето, констатацијата од пратеникот содражеше 5-6 работи што се контрадикторни едни со други, што значи дека пратеникот нема доволно информации како треба да се подготви системот и што се ние правиме за да го подготвиме системот. За што, јас еве и јавно му нудам да можеби дојде некогаш на тие комисии за пандемски грип, да присуствува и да види што се Министерството за здравство прави да го подготви системот. За проценка на подготвеноста, има компетентни тела. Има СЗО што официјално потврдува дека Република Македонија е една од најподготвените држави во светот, односно најорганизиран систем во однос на борбата против пандемијата. Тоа го покажуваат и самите резултати.

Самиот грип е еден глобален феномен што зема замав низ целиот свет. Подготовките за справување со овој грип сме ги почнале уште во текот на летото кога уште СЗО немаше прогласено пандемија. Сите наши постапки се врз основа на еден оперативен план, усвоен на национално ниво и тие препораки ги следиме чекор по чекор. Тој оперативен план се покажа како успешен до сега. Здравството е организирано на сите нивоа од момент на прием на пациенти, на примарно ниво, а во неколку наврати сум кажал дека на фронтот, во битката против оваа пандемија таа битка ќе биде на две нивоа, односно две се клучни карики во системот, тоа се матичните лекари и тоа е интензивната нега. Бидејќи е таква спецификата на овој грип.

По однос на матичните лекари свесни сте, односно сте информирани за нашата одлука дека ќе се овозможи 24 часовно покривање на потребите на пациентите за прегледи на пациенти кои имаат симптоми на грип. Тоа е веќе операционализирано и е во функција. Исто така и на секундарно ниво се подготвени сите инфективни клиники со неопходните лекови, неопходните материја, како и терцијалната установа Инфективната клиника што одлично се справува во овој момент.

Сфаќам дека улогата на позицијата е да критикува. Меѓутоа, мислам дека ова не е тема на која што треба да се прават политички поени, бидејќи секоја шпекулација што не е проверена, за која што немате информации може да ги одврати луѓето од, можеби, навремено барање на помош, можеби да предизвикате отпор кон вакцината, како што гледаме. Така што ве молам да бидете внимателни. Доколку мислите дека имате нешто да придонесете, да дадете некоја сугестија плус, ве повикувам јавно да се вклужите во Комисијата за пандемски грип, бидејќи ова не е работа што треба да ја заврши само Министерството за здравство. Ова е битка во која што треба да бидат вклучени сите општествени сегменти, вклучувајќи ве и вас како партија, меѓутоа и вас како индивидуи, вклучувајќи и граѓаните. Затоа мислам дека само на тој начин, врз основа на оперативниот план што е усвоен, ние ќе ги намалиме последиците од самиот грип.

Вие рековте дека сме концентрирани на намалување на последиците. Тоа е точно, бидејќи во таа фаза сме во моментов. Нашата борба против пандемијата е поделена во две фази. Првата фаза е фаза на спречување на ширење на болеста, тоа е фаза на контејмент, што веќе ја поминавме успешно. Ние дури сега го имаме првиот план од инфекцијата. А во моментов сме поминати во фаза на митигација, што значи фаза на спречување на последиците.

Така што, вашата констатација е во ред, но ние тоа свесно го правиме. Во моментот сме во фаза на спречување на последиците од грипот. Веќе нема логика од спречување на ширење, бидејќи тоа веќе е помината фаза. Доколку бевте повеќе информирани, ќе учествувавте повеќе и како доктор во справување со оваа ситуација, ќе имавте повеќе информации за сите тие фази.